Bob Hewitt dalk binnekort op parool | Maroela Media
Bob Hewitt saam met sy regspan tydens 'n vorige hofverskyning. (Foto: Werner Beukes / SAPA)
Die voormalige tenniswêreldkampioen en veroordeelde seksoortreder Bob Hewitt (78) kan dalk binne enkele weke op parool vrygelaat word.
Hewitt is in Mei 2015 skuldig bevind aan verkragting en onsedelike aanranding. Maroela Media het vroeër berig regter Bert Bam het Hewitt tot ses jaar tronkstraf gevonnis. "Daar is duidelik geen vooruitsigte van rehabilitasie nie," het Bam in daardie stadium gesê.
Hewitt is in Maart 2015 skuldig bevind aan die verkragting van Theresa "Twiggy" Tolken en Olivia Jasriel (voorheen bekend as Suellen Sheehan) in die 1980's en die seksuele aanranding van nóg 'n vrou, wie se naam nie bekend gemaak mag word nie, in die 1990's. Die misdade is gepleeg terwyl hy vir hulle tennislesse gegee het. Hewitt het onskuldig op die aanklagte gepleit.
Tania Koen, Jasriel se regsverteenwoordiger, het gesê haar kliënt is stomgeslaan deur die besluit.
Koen het gesê sy het vasgestel dat die paroolraad op 23 Augustus vergader het om te besluit oor Hewitt se parool en dat hy op 23 September vrygelaat gaan word.
Koen sê Hewitt se slagoffers is nié in die saak geken nie. Volgens haar voel dit vir Jasriel of sy deur Hewitt verkrag is, maar daarna ook toe sy oor die voorval moes getuig en nou weer oor die paroolbesluit.
"Daar is mense wat sê 'shame, los hom, hy is oud'. Hy het nie gedink aan sy slagoffers se ouderdom toe hy hulle verkrag het nie," het sy gesê.
Die hof het tydens vonnisoplegging boonop reeds sy ouderdom in ag geneem.
Singabakho Numalo, woordvoerder van die Departement van Korrektiewe Dienste, hou vol hulle het nog geen inligting van die paroolraad oor enige besluit wat moontlik geneem is nie. "Indien en wanneer 'n besluit geneem word, sal ons daaroor ingelig word."
Numalo het gesê daar is spesifieke vereistes waaraan voldoen moet word wanneer 'n gevangene op parool vrygelaat word en dat die DKD wél 'n hersiening daarna kan versoek. "Ons wil egter nie die proses vooruitloop nie," het hy gesê.
Absoluut NEE !!!
GEEN PAROOL. !!!!
Hy mag net "voete eerste" daar uitkom..
Reguit langbome toe..
Die man hoort in die tronk. Hy gaan NIE ophou met sy dade nie.
Die skade wat hy aan mense gedoen het is lewenslank, nou dien hy 'n kort straf uit en loop as 'n vry man uit die tronk.
Stop sy parool!
Nou wonder ek of die 3 vonnisse samelopend uitgedien is. Dan is dit mos eintlik net een vonnis , weet nie.